REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/7-16

18. januar 2016. godine

B e o g r a d

ZAPISNIK

52. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 18. JANUARA 2016. GODINE

Sednica je počela u 11.00 časova.

Sednicom je predsedavao Milutin Mrkonjić, predsednik Odbora.

Sednici su prisustvovali članovi Odbora: Konstantin Arsenović, Zoran Bojanić, Branka Bošnjak, Milan Kovačević, Mujo Muković, dr Vladimir Orlić, Suzana Spasojević i Vučeta Tošković.

Sednici su prisustvovali zamenici članova Odbora: Olivera Pešić (zamenik Jovice Jevtića) i Dragan Aleksić (zamenik Katarine Rakić).

Sednici nisu prisustvovali članovi Odbora: Dragan Jovanović, Jovan Marković, Saša Mirković, Zoran Milekić, Goran Ćirić i Slobodan Homen, niti njihovi zamenici.

Sednici su prisustvovali iz Ministarstva trgovine, turizma i telekomunikacija: Sava Savić, pomoćnik ministra U Sektoru za informaciono društvo i Milan Vojvodić, obrađivač.

Odbor je, jednoglasno, u skladu sa predlogom predsednika Odbora, usvojio sledeći:

**D n e v n i r e d**

1. Razmatranje Predloga zakona o informacionoj bezbednosti, koji je podnela Vlada (broj 011-3515/15 od 18.12.2015.godine).

Pre prelaska na razmatranje utvrđenog dnevnog reda jednoglasno je usvojen Zapisnik 51. sednice Odbora održane 23.12.2015. godine.

Prva tačka dnevnog reda - **Razmatranje Predloga zakona o informacionoj bezbednosti, koji je podnela Vlada**

U uvodnom izlaganju Sava Savić, pomoćnik ministra, je istakao da ovaj zakon predstavlja pravni okvir za uređenje bezbednosti informaciono-komunikacionih sistema u Republici Srbiji. Materija informacione bezbednosti je do sada bila delimično regulisana u više zakona, pa je namera predlagača da ovim zakonom, na jednom mestu, zaokruži pravni okvir informacione bezbednosti i uspostavi celovit sistem za prevenciju od napada na informacione sisteme. Predlogom zakona se uređuju mere zaštite od bezbednosnih rizika u informacionim sistemima i odgovornost pravnih lica prilikom upravljanja i korišćenja informaciono-komunikacionih sistema. Takođe, tretira se i bezbednost informacionih sistema od posebnog značaja kao što su javna preduzeća koja obavljaju delatnosti od opšteg interesa i ustanove koje obrađuju privatne podatke i podatke o ličnosti. Zatim, određuje se i nadležni organ za sprovođenje mera zaštite, koordinaciju između činioca zaštite i praćenje pravilne primene propisanih mera zaštite. Predlog zakon o informacionoj bezbednosti predstavlja propis, koji će obavezati širi krug društvenih činilaca da pravovremeno i valjano štite svoje računarske sisteme. Uticaće na unapređenje opšte pripremljenosti za zaštitu IKT sistema, poboljšaće reakciju na incidente u IKT sistemima, kao i na društvo u celini da bude svesnije rizika koji postoje prilikom korišćenja IKT sistema. Predlogom zakona je predviđeno da se u okviru Regulatorne agencije za telekomunikacije i poštanski saobraćaj uspostavi i Nacionalni centar za prevenciju i zaštitu od bezbednosnih rizika u IKT sistemima poznatiji kao Nacionalni CERT. Nacionalni CERT pre svega je kontakt tačka, kojoj će moći da se obrate druge međunarodne institucije i drugi međunarodni centri s obzirom da će on imati obavezu da prati stanje na nacionalnom i međunarodnom nivou. Takođe, delatnost CERT a će biti da pruža rana upozorenja, uzbune i najave i informiše relevantna tela o rizicima i incidentima, da reaguje po prijavljenim i na drugi način otkrivenim incidentima, kao i da pruža savete i informacije licima koja su pogođena ovim incidentima. Nacionalini CERT će voditi evidenciju o drugim CERT ovima, a predviđeno je i formiranje CERTA republičkih organa. Za efikasnu primenu ovog zakona nužna je aktivna saradnja državnih organa, koji će svoje predstavnike imati u Telu za koordinaciju poslova informacione bezbednosti. Planirano je da članovi ovog tela budu predstavnici ministarstava nadležnih za poslove informacionog društva, unutrašnjih poslova, spoljnih poslova, odbrane, pravde, prestavnici bezbednosnih službi, predstavnici Kancelarije saveta za nacionalnu bezbednost i zaštitu tajnih padataka kao i predstavnici Generalnog sekretarijata Vlade. Takođe, ovim zakonom se reguliše i oblast kripto-zaštite i zaštite od kompromitujućeg elektromagnetnog zračenja. Kripto-zaštita predstavlja šifrovanje podataka, koji se koriste prilikom prenosa i čuvanja podataka u cilju očuvanja njihove bezbednosti. Mere kripto-zaštite se primenjuju radi zaštite integriteta, autentičnosti i neporecivosti podataka. U pogledu zaštite od kompromitujućeg elektromagnetnog zračenja treba istaći da većina modernih elektronskih uređaja emituju tu vrstu zračenja, pa je moguće da im se pristupi sa uređajima koji se koriste u te svrhe. Zato je potrebno preduzeti mere zaštite protiv tog zračenja što je i učinjeno ovim zakonom.

U diskusiji, koja je usledila narodni poslanici su se složili da je donošenje ovog zakona neophodno i da je ovo jedini pravi način da se reguliše materija informacione bezbednosti. Takođe, izneta je preporuka da se u daljoj razradi ovog problema obrati pažnja na kripto-zaštitu, koja je od primarnog značaja za informacionu bezbednost, jer su sistemi zaštite ove vrste pouzdani samo ukoliko su apsolutno kontrolisani, što znači da samo ono što je napravljeno sopstvenim rukama jeste nešto što se poznaje do tančina i čemu se može apsolutno verovati. Iznet je i stav da bi bilo dobro regulisati i pitanja šireg zajedničkog rada na razvoju sistema ove vrste. Za to postoje odlični koreni, nekadašnja Jugoslavija je imala svetski poznatu školu kripto zaštite, pa bi bilo dobro da se uspostavi dublja saradnja sa naučno-istraživačkim institutima, razvojnim centrima i privredom. Takođe, u diskusiji je istaknuto da je potrebno da se dosta prostora obezbedi pitanjima sistema autentifikacije zasnovane na biometrijskim parametrima, koja je, takođe, važna kao i kripto-zaštita.

Na kraju diskusije od predstavnika Ministrastva je zatraženo da se osvrnu na trenutnu situaciju u Republici Srbiji kada je u pitanju informaciona bezbednost.

U odgovoru Sava Savić, pomoćnik ministra, je istakao da Republika Srbija ima zrelo informaciono društvo, koje ima svest i sposobnost da prepoznaje napade na IKT sisteme i da se na tom polju uspešno bori. Naši organi već posluju u skladu sa nekim međunarodnim standardima, a privreda se za sada odlučno bori protiv sajber kriminala, najviše u finansijskom sektoru tj. tamo gde je i najveći novac u opticaju. Vodeći problem predstavlja zaštita privatnih podataka gde ima i najviše prijava. Zbog toga će ovaj zakon povećati poverenje građana jer će postojati odgovorna lica koja će rukovati IKT sistemima. Na kraju izlaganja istaknuto je da u Srbiji treba podići svest o tome koliko je važan elektronski identitet, a da će prava slika postojeće situacije moći da se sagleda kada bude urađen prvi skrining.

U diskusiji su učestvovali narodni poslanici: Konstantin Arsenović i dr Vladimir Orlić.

Nakon diskusije, Odbor je u skladu sa članom 155. stav 2. Poslovnika Narodne skupštine odlučio, jednoglasno, da predloži Narodnoj skupštini da prihvati Predlog zakona o informacionoj bezbednosti, koji je podnela Vlada, u načelu.

Za izvestioca Odbora na sednici Narodne skupštine određen je narodni poslanik dr Vladimir Orlić, član Odbora.

\*

\* \*

Na sednici je vođen tonski zapis.

Sednica je zaključena u 11.40 časova.

SEKRETAR ODBORA PREDSEDNIK ODBORA

Biljana Ilić Milutin Mrkonjić